Isroilda qurollangan yigit odamlarga qarata o'q uzdi — video

Isroilning Tel-Aviv shahrida qurollangan yigit besh kishini otib tashladi. Bu haqda “Aljazeera” xabar berdi.
Rasmiylarga ko'ra, bu mamlakatda haftasida uchinchi marta yuz bergan hujum hisoblanadi. Hodisa 29 mart kuni, soat 20:00 atrofida yuz bergan. Qo'liga avtomat ko'targan yigit ikki joyda tinch aholiga qarata o't ochgan. xa-Shnaymdagi ko'chada u uch kishini otib tashlagan. Shundan so'ng, Gertsl ko'chasiga o'tib, u yerda yana ikki kishini o'ldirgan. Hujum oqibatida qurollangan yigit politsiya tomonidan otib o'ldirilgan. Biroq huquq-tartibot xodimlaridan biri og'ir yaralangan. U kasalxonaga jonlantirish bo'limiga yotqizilgan.
“Afsuski, qurollangan shaxsning o't ochishi oqibatida besh kishi halok bo'ldi”, — deydi favqulodda vaziyatlar bo'limi rahbari Eli Bin.
Hodisa guvohlaridan biri o'q ovozini eshitgan paytda uyda bo'lganini aytgan.“Darhol tashqariga chiqdim va qarshimda qurolini menga qaratgan terrorchini ko'rdim. Mo''jizaviy ravishda uning quroli o'q otolmay qoldi. Shundan so'ng tezda yuqoriga qaytib, eshikni qulflab, politsiyani chaqirdim”, — deydi u.

Avvalroq Isroilda pichoq bilan qurollangan erkak terakt sodir etgandi. Hujum uchun javobgarlikni IShID o'z zimmasiga olgandi. Shuningdek, Iroqda kasalxona yonida terakt sodir bo'lgandi.